Kao i u brojnim europskim gradovima, od ovog se tjedna i u Zagrebu može jesti do milje volje za 50 kuna. Restoran Lunch Box nalazi se povrh Kvaternikova trga, u Domjanićevoj, a u njemu se kuha hrana po kućnim receptima. Domaćim jelima na žlicu po povoljnim cijenama vlasnik Boris Kugler želi parirati brzoj hrani.

– Fina kuhana hrana ljude će vratiti u djetinjstvo. To nam je geslo jer su brz život i brza hrana zavladali i našim navikama, a to nije zdravo – kazao je Kugler.

Pripreme po noći

Uz glavnu kuharicu i konobara i on se prihvatio posla za štednjakom iako je po zanimanju akademski slikar.

Svatko dobije tanjur ili posudu za van i u nju može staviti što god želi od ponuđenih jela. Može se kombinirati do mile volje, no do vrha zdjelice, dalje ne Boris Kugler vlasnik

– Kasnije sam se školovao za kuhara pa trenutačno ne napuštam kuhinju. Da bi hrana bila spremna u 10 sati ujutro, sve pripremamo noću pa se od rane zore pale peći i jela počinju krčkati – kazao je Kugler. Većinu recepata po kojima spremaju jela Kugler je osmislio sam u razgovoru s mamom, bakom i drugima s velikim kuharskim stažem. Svakog dana posjetiteljima nude nekoliko jela.

Foto: Davor Puklavec/PIXSELL, Josip Regović/PIXSELL

Tako se u utorak posluživao juneći gulaš s njokima, riža s povrćem, njoki u umaku od šampinjona, špageti bolonjeze, piletina s grila te meksička enchilada.

Europski koncept

– Gosti imaju izbor između tri cijene. Najniža je 20 kuna. Svatko dobije tanjur ili posudu za van i u nju može staviti što god želi od ponuđenih jela. Može se kombinirati do mile volje, no do vrha zdjelice, dalje ne – objasnio je pravila Kugler. Viša je cjenovna granica 30 kuna, dok za 50 kuna gosti mogu jesti koliko god žele. Iz restorana ih, objašnjava vlasnik, nitko neće izbaciti niti ih gledati ispod oka sve dok hrane ima, a restoran radi.

– Taj način naplate nisam osmislio ja, on funkcionira već dugo po Europi. Razlika je jedino u cijeni jer je ondje ona puno veća, dok su namirnice mnogo jeftinije – rekao je vlasnik. Gosti bez ograničenja mogu uživati i u soku koji si sami toče, a ostala pića ipak moraju dodatno platiti.